《咏史》
明代·释通岸

楚国有和璧，秦王欲得之。偿以十五城，君臣徒自欺。

壮哉蔺相如，奉使无游移。一介西入秦，怒发且裂眦。

完璧竟先归，嬴政空尔为。屈身避廉颇，状若非男儿。

智勇何其全，英风千载垂。

作者简介：通岸（一五六六—一六四七），字觉道，一字智海。憨山大师书记。后居诃林。工诗，曾与陈子壮、陈子升、黎遂球、区怀瑞、区怀年、黎邦瑊、黄圣年、徐棻、欧必元、欧主遇、黄季恒结南园诗社，称南园十二子。著有《栖云庵集》。事见清温汝能《粤东诗海》卷九八。